
Text rozhodnutia
Súd: Krajský súd Banská Bystrica Spisová značka: 23S/260/2013 Identifikačné číslo súdneho spisu: 6013201280 Dátum vydania rozhodnutia: 31. 10. 2013 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2013:6013201280.1 Uznesenie Krajský súd v Banskej Bystrici v právnej veci žalobcu: ALEXYN, spol. s.r.o., Rúbanisko II. 74, 984 03 Lučenec, IČO: 36 748 609, proti žalovanému: Finančné riaditeľstvo Slovenskej republiky, Lazovná ulica 63, 975 01 Banská Bystrica, o preskúmanie zákonnosti rozhodnutia a postupu žalovaného č.1100301/1/193406/2013/5002 zo dňa 10.05.2013, takto r o z h o d o l : I. Súd konanie z a s t a v u j e. II. Žiaden z účastníkov n e m á p r á v o na náhradu trov konania. o d ô v o d n e n i e : V právnej veci hore uvedených účastníkov konania podal žalobca na tunajšom súde dňa 31.07.2013 žalobu o preskúmanie zákonnosti rozhodnutia žalovaného č. 1100301/1/193406/2013/5002 zo dňa 10.05.2013., ktorým potvrdil rozhodnutie Daňového úradu Banská Bystrica č.9611301/5/908029/2013 zo dňa 08.03.2013 o uložení pokuty vo výške 60,-Eur žalobcovi za nepredloženie prehľadu o príjmoch zo závislej činnosti, o zrazených a odvedených preddavkoch na daň z týchto príjmov a o daňovom bonuse, za mesiac január 2012. Súd výzvou zo dňa 06.08.2013, ktorá bola žalobcovi doručená dňa 27.08.2013, vyzval žalobcu na predloženie plnej moci v zmysle § 250a O.s.p. v lehote 10 dní odo dňa doručenia výzvy s poučením, že ak plná moc nebude z jeho strany v určenej lehote súdu predložená, súd konanie zastaví. Súd výzvou zo dňa 09.09.2013, ktorá bola žalobcovi doručená dňa 13.09.2013, vyzval žalobcu na zaplatenie súdneho poplatku za podanú žalobu vo výške 70,00,- € v lehote 10 dní odo dňa doručenia výzvy s poučením, že ak nebude poplatok v určenej lehote zaplatený, súd konanie zastaví, pretože pred zaplatením celého poplatku v správnej výške nemôže súd vo veci konať. Žalobca v podaní doručenom krajskému súdu dňa 09.09.2013, navrhol súdu podľa § 55 O.s.p., druhá veta, aby predĺžil sudcovskú lehotu na predloženie plnej moci udelenej advokátovi do 25.09.2013, a to vzhľadom na nezastihnuteľnosť advokáta, ktorý ho mal v predmetnej veci zastupovať, resp. potrebu primeranej prípravy iného advokáta na zastupovanie vo veci. Podľa § 250a O.s.p., žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa § 250d ods.3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len ako „zákon č.71/1992 Zb.“), ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Pretože žalobca si ani v dodatočnej lehote (do 25.09.2013) nezvolil advokáta na zastupovanie v predmetnej veci a navyše v určenej lehote nezaplatil súdny poplatok za podanú žalobu, hoci bol o následkoch nedoloženia advokátskej plnej moci a následkoch nezaplatenia súdneho poplatku súdom poučený, súd konanie podľa § 250d ods.3 O.s.p. a podľa § 10 ods. 1 zákona č. 71/1992 Zb. zastavil tak, ako je uvedené vo výrokovej časti tohto uznesenia. O trovách konania rozhodol súd podľa § 146 ods. 1 písm. c) O.s.p v spojení s § 246c ods. 1 O.s.p.. Rozhodnutie bolo prijaté senátom krajského súdu pomerom hlasov 3:0. Rozhodnutie bolo prijaté senátom krajského súdu pomerom hlasov 3:0. Poučenie: Proti tomuto uzneseniu je prípustné odvolanie, ktoré je možné podať písomne v lehote 15 dní odo dňa jeho doručenia v dvoch vyhotoveniach cestou krajského súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

